希夫尼婭與薄霧海中的生物(深水後記)

成員：

希夫－力量人

柏－半專業廚師全專業雞蟲

舒嘉烈－快樂的狂野魔法

丹尼爾－射箭單位

尼奧－扁咗嘅醫生

木下－智商擔當嘅正太

## 爭先號の沉沒

亞萊斯又一次咁搵上咗冒險者，身為學者嘅佢今次唔係為咗搵知識同資料而需要人陪同，而係為咗搵佢係薄霧海連船連船員一齊失蹤嘅朋友秋哥。

秋哥佢係漁船爭先號嘅船長，而佢同佢嘅船員都係經驗老到嘅好手，佢哋因應泰博城中因真珍海鮮華舫所引起嘅海鮮熱潮而去薄霧海中較深嘅海域捕獲藍鰭金槍魚。而爭先號己經有不少去較為危險嘅海域嘅經驗，所以今次嘅失蹤係極為不正常。

當大家係到問爭先號同船長秋哥嘅資料嘅時候，亞萊斯就係佢嘅隨身嘅袋中抽出一張卷軸，上面畫咗一個精壯而有男人味嘅壯年男士，亞萊斯指係張畫話秋哥就係咁嘅樣。全隊係準備問點解佢會隨身帶秋哥嘅畫像之前突然明咗啲嘢，用眼神互相交流咗一陣，之後決定改問要出海嘅話不如搵奇倫，但係奇倫就唔知去咗邊。

## 大航海の前導

去到城東碼頭，見至有不少黎睇真珍海鮮華舫嘅遊人，漁夫同船員。亞萊斯為各位冒險者介紹準備用於出航嘅漁船名將號，同三位船員福祿壽，佢哋三位都係爭先號嘅船員嘅親屬所以佢哋願意黎幫手。

係準備緊船上物資嘅時候，舒嘉烈就用佢作為魔人嘅性感body 同出色嘅說話技巧去問啲水手薄霧海最後有無咩事，都係得到啲同天氣有關嘅情報。其他人都準備啲武器工具之類嘅嘢上船。

## 前進！名將號の進擊！

上咗船之後，全部冒險者都係無所事事，唔知做咩好決定做翻冒險者嘅本分無嘢搵嘢黎做！

柏作為一個專業嘅廚師當要係要確保有足夠嘅食材，薄霧海本身盛產各種漁獲，柏決定佢要去釣魚黎煮翻餐。柏企係甲板上面凝神屏息，深呼吸一口氣之後係掌中創造咗一道強力嘅水流，一嘢就打咗落條魚左邊臉到再車落去佢右邊臉，打完之後水流黎個急轉彎將條魚拉上黎。

丹丹見到之後，作為一位理應係生存專家嘅遊俠決定跟上柏嘅腳步去搵食材。佢望一望個天，見到有幾隻海鳥係船頂上飛過，丹丹使出佢拿手嘅箭術一箭雙雕。當佢心諗今次有得加餸嗰時，因為隻船係向前行緊嗰兩隻雀就失跌落甲板而係跌落海到。丹丹決定靠佢嘅水手甲跳落海到拎翻隻雀翻食。

舒嘉烈因為唔識游水，決定測試下佢嘅安全措施不動棒棒，佢將支棒棒放係甲版上再按下按鈕，見到支棒棒好穩陣咁企係甲版上面感到十分滿意，於是係再次按下按鈕令棒棒唔再固定係甲版上後就將支棒棒綁係身上。

尼奧拎咗一個木桶入房，然後放去一個創造水嘅法術去注滿個木桶。再之後尼奧就開始洗衫，嘗試去洗走面具同外袍上於上次任務留下嘅血跡，好用力咁去刷洗佢嘅衣物。

希夫行到去甲版前端打算吹下風，吹吹下風突然感受到內心有一鼓鼓動，想同大自然共鳴。於是希夫行到再前少少嘅地方，展開雙臂，再深深咁吸一口氣，用力咁唱出”ONCE MORE ~~~~ YOU OPENNNN THE DOOORRRR!!!!!! AND YOU’RE HERE IN MYYYYYYY HEARTTTTTT!!!!! AND MY HEART WILL GOOOOOOOO ON AND ONNNNN!!!!!!!!!”，船上所有嘅人都感受到自己耳膜受到衝擊，三位船員其中一位頂唔順就衝咗出黎叫咗一句「唔好係到鳩叫得唔得啊！」

木下見到啲大哥哥大姐姐打魚嘅打魚、落水嘅落水、玩棒嘅玩棒、洗衫嘅洗衫同鳩叫嘅鳩叫，無一個人係認真咁做任務，發現要靠自己，就變身做八爪魚係船嘅周圍戒備，睇下會唔會有海怪攻擊。

係依個時候丹丹終於游完水拎住隻雀翻黎，不斷係到喘氣望起上黎十分之攰，之後佢就決定休息。

過咗一日繼續航行，柏決定去煮佢嘅魚。老舒係其他地方試佢嘅棒棒。木下係每日嘅早上為全部人施放可以係水下呼吸嘅法術之後就繼續做佢嘅八爪魚。尼奧繼續洗佢嘅衫之後就去甲板曬衫，俾人阻止咗唱歌嘅希夫無所事事就係甲板上行黎行去，見到尼奧套衫掛咗係到就係到抱住套衫，問：「尼奧你做咩扁咗㗎？尼奧？尼奧？尼奧！！」，而尼奧本人就企係隔離睇住個此情此景係到諗佢都到底係到做咩鳩，希夫感受到有人企係隔離就望咗過去尼奧（無面具版）嗰邊，心諗依個白頭髮嘅精靈到底係邊個黎。丹丹決定上桅桿到睇下遠處嘅景色，但係條柱好似幾高下爬上去有啲難度，見到丹丹打算爬上去嗰時其他人就係下面望下佢幾時仆街，可惜佢最後係成功爬上去。

又過咗幾日，大家又係到無所事事嘅時候，希夫佢清一清喉嚨，再次嘗試唱歌，唱出：「We are the champions~~~」，雖然今次都唱得好大聲，但係起碼都叫做聽得出有旋律，眾人心諗希夫嘅唱功進步咗好多，事實上只不過係因為上次真係唱得好難聽好難聽好難聽啊。

## 寒冰の大海蛇

名將號係亞萊斯嘅領導之下向前航行，行到中途木下發現有幾條大海蛇靠近名將號，一條係船頭出現，而另外嗰兩條係出現係冒險者所在嘅甲板兩邊，全部人進入備戰狀態，木下係水下以八爪魚之姿應戰，兩個近戰一人靠近一條大海蛇，其他人就企係比較靠中嘅地方。希夫用佢嘅戰斧打咗三嘢落去條海蛇個頭到，然後兩條海蛇就係左右兩邊一齊噴冰，柏靠住佢隻會發熱嘅戒指完全唔怕凍，但係希夫就凍到好似南極咁頂唔順就瞓咗。當希夫再次清醒時兩條海蛇已經差唔多死咁濟，木下變咗做大蛇同條海蛇互相交纏，而福祿壽三個人就成為100％純天然人肉雪條。難得醒翻，希夫就收咗兩條海蛇嘅頭。打死啲海蛇以為無事嘅時侯，隻船就開始激烈咁搖晃，全部人就被吸入海中。

## 是誰住在深海の大洞穴裏？

當冒險者同亞萊斯起翻身嘅時候就發現身處係一個奇怪嘅洞穴入邊，抱住既來之則安之嘅冒險者精神，決定原地休息，但係坐低咗幾分鐘之後就發現依到嘅氧氣唔係咁足夠，睇黎唔可以係到訓晏覺。唔想死就當然搵下要點逃生，啲無點傷到嘅隊友就當然去睇下個洞穴係點，亞萊斯就拎出咗佢嘅特製嘅注射器為受傷嘅成員打針，預防狂犬症同治療傷口。尼奧作為醫生就發現啲牆似係肉做嘅同發現一條倔頭路，睇黎都係出唔到去。係亞萊斯嘅注射之後回復健康嘅希夫決定用佢嘅物理系魔法去探查有無咩魔法，用斧頭係到瘋砍，點知砍砍下發現發現有條嚹，於是就嘗試用力去捐過條嚹，對希夫黎講當然係輕而易舉啦。咗過去就發現係一條好奇怪嘅走廊，石牆上面有啲古怪嘅又會發光嘅寶石，就叫其他人黎睇睇。希夫就係條嚹隔離幫其他人穿過去。尼奧用真正嘅Detect magic睇完之後就發現似係結界同發光之類嘅嘢。行到最入入就發現有另一間房。

## 七人小隊與黑髮の魔女

入到去間房入面就見到正中央有個魔法波波，同龍坑堡地下室嗰個有幾分相似，而周圍就企住一堆僵屍，係僵屍群入邊就見到一個好大隻好Man嘅身影，就係僵屍化嘅秋哥，但係亞萊斯無即時咁表達出佢嘅情緒。

一個身穿黑袍有黑色長髮膚色蒼白嘅美女就跳出黎問：「你識咩技能啊？」「你識唔識表演啊？」「可唔可以表演下啊？」但係無人想俾屎佢。黑袍女見無人理佢就講咗句”Combine one two three＂，然後啲僵屍就開始合而為一，變成一隻超大型僵屍。希夫見到黑袍女就覺得同上次個管家一樣見到就火滾，唔理隻僵屍一步步咁走向黑袍女嘅方向。舒嘉烈見到此情此景就立下豪言：「事到如今我都係要拎出一啲認真嘅魔法啦！」舒嘉烈拍下佢自己嘅心口，大叫一聲：「法！師！護！甲！」全場都係到問號嘅時候，舒嘉烈就因為狂野法術嘅影響變矮咗。柏、木下同丹尼爾就集火大僵屍，尼奧就準備隨時醫人。黑袍女見希夫步步進迫就用魔法去攻擊希夫，希夫用生命力硬接。舒嘉烈認真咁起咗度火牆黎燃燒隻大僵屍，隻大僵屍就用秋哥（條屍）掟翻舒嘉烈，丹丹用佢嘅爆炸箭（無任何魔法效果）去射爆大僵屍，木下就變身成動物去頂住隻大僵屍，柏拳拳到肉咁打落隻僵屍到。係依個時候亞萊斯拎出佢嘅燧發式火砲型法杖，叫冒險者幫佢撐十秒。

希夫就黎行近到黑袍女嘅時候就去決定使用佢全新嘅力量，右手手背嘅五芒星傳黎一陣灼痛。希夫高舉右手嘅戰斧，大叫一聲：「屌你啊！」，就有兩隻半透明骨翼從佢身後爆出，雙眼變得漆黑且深邃見唔到眼白。希夫再繼續行近黑袍女，用佢嘅雙斧同力量打落黑袍女到，黑袍女用佢嘅特殊能力抵抗希夫嘅戰技但只抵抗到一次，係連擊之下都係仆低咗。其他人成功解決大僵屍，柏前來助拳打多黑袍女兩嘢。希夫銀光閃閃嘅戰斧外加上不知名力量所帶黎嘅精神傷害最後將黑袍女擊斃，黑袍女死時化作一團黑霧而隨風消散。

黑袍女死後，黑色嘅魔法波波發出強光，四處劇烈震動。亞萊斯用佢嘅亞萊斯波粒子炮以擊中魔法波波，一度淡黃色光芒並包覆住魔法波波，震動隨之而減弱。亞萊斯叫各位冒險者做出保護好自己嘅動作，震動再次加強並向房間中央收縮。最後冒險者同亞萊斯被噴射出海面，係半空中劃出一條完美嘅拋物線再狠狠地跌落係水面之上。

## 泰博城の全新怪奇談

落到水面上嘅眾人你眼望我眼，諗緊要點翻去泰博城。尼奧決定為大家施行神術，令眾人可以係水上行走。於是，六個着住普通冒險者裝束嘅人同一個背脊上有骨翼嘅希夫就並排一齊係海中心行，一路行一路舉起大姆指睇下截唔截到順風船。幾分鐘過後希夫變翻普通人樣。再行多一陣終於同接應嘅船會合到，成功返回泰博城。回到泰博城後，亞萊斯要求各位冒險者保密，佢會同臨時政府傾傾點搞。

係漁民之間則出現一則怪奇談，指薄霧海上見到有人企係海中心嘗試截船，但係唔知嗰啲到底係唔係人……